สินเชื่อโตสัญญาณศก.ดี
2เดือนแรกขยายตัว1.3%‘ธปท.’คาดปีนี้โตถึง15%
26 มี.ค. 2555

2เดือนแรกขยายตัว1.3%‘ธปท.’คาดปีนี้โตถึง15%
สินเชื่อธนาคารพาณิชย์ 2 เดือนแรกของปีนี้เพิ่มขึ้น 1.3% หลังการบริโภคและการลง ทุนในประเทศฟื้นตัว คาดผลประ กอบการไตรมาสแรกแข็งแกร่ง
บริษัทหลักทรัพย์ (บล.) กรุงศรี เปิดเผยผลสำรวจสินเชื่อระบบธนาคารพาณิชย์ในช่วง 2 เดือนแรกของปี พบว่าเติบโตขึ้น 1.3% จากสิ้นปี 2554 โดยส่วนใหญ่เป็นการขยายตัวมาจากสินเชื่อเพื่อการฟื้นฟูสถานประกอบการ ที่อยู่อาศัย และสินเชื่อเช่าซื้อรถยนต์
ธนาคารที่ขยายตัวโดดเด่นคือ ธนาคารเกียรตินาคิน ที่สินเชื่อเติบโตขึ้น 4.3% รองลงมาเป็น ธนาคารไทยพาณิชย์ ที่เติบโต 3.5% ขณะที่ ธนาคารกสิกรไทย และธนาคารทหารไทย หดตัวเล็กน้อยจากการชำระหนี้คืนของลูกค้า
ดังนั้น คาดว่าผลการดำเนินงานของกลุ่มธนาคารพาณิชย์ในไตรมาสแรกจะกลับมาขยายตัวอย่างแข็งแกร่ง แม้หนี้เสียที่เกิดขึ้นจากปัญหาอุทกภัยยังมีโอกาสปรับขึ้น แต่จะไม่มีผลอย่างมีในนัยสำคัญ ขณะที่รายได้ดอกเบี้ยสุทธิและรายได้ค่าธรรม เนียมจะกลับมาขยายตัวได้ดีอีกครั้ง แต่ยังชะลอตัวเมื่อเทียบกับในไตรมาส 4 ของปีที่แล้วที่โต 4%
ทั้งนี้ สินเชื่อสุทธิของธนาคารพาณิชย์ 10 แห่งในเดือน ก.พ. มีการขยายตัวขึ้น 0.6% เทียบกับช่วงเดียวกันของปีก่อนเป็น 7.18 ล้านล้านบาท ชะลอตัวลงเมื่อเทียบกับเดือน ม.ค. ที่เติบโต 0.7%
ธนาคารแลนด์ แอนด์ เฮ้าส์ เติบโตสูงสุดที่ 2.6% จากสินเชื่อที่อยู่อาศัยและเอสเอ็มอี รองลงมาเป็นเกียรตินาคิน ไทยพาณิชย์ ทิสโก้ กรุงศรีอยุธยา กรุงเทพและธนชาต ขณะที่ทหารไทย กสิกรไทยและกรุง ไทย หดตัวลงจากเดือน ม.ค. 
ด้านเงินฝากรวมในช่วง 2 เดือนแรกเติบโตขึ้น 3.5% จากสิ้นปีที่ผ่านมา โดยเดือน ก.พ. เติบโตขึ้น 1.5% เทียบกับช่วงเดียวกันของปีก่อนเป็น 7 ล้านล้านบาท รวมเงินกู้เพิ่มขึ้น 1.4% เป็น 8.6 ล้านล้านบาท
การที่เงินฝากเพิ่มมากกว่าสิน เชื่อทำให้สัดส่วนสินเชื่อต่อเงินฝากในเดือน ก.พ. มาอยู่ที่ 101.8% จาก 102.7% ในเดือน ม.ค.
อย่างไรก็ดี สินเชื่อเคหะของธนาคารพาณิชย์ในช่วงไตรมาสแรกของปีนี้ออกตัวได้ต่ำกว่าเป้าหมาย เนื่องจากได้รับผลกระทบจากปัญหาน้ำท่วม ที่ประชาชนหันไปซื้อที่อยู่อาศัยในแนวดิ่งมากกว่าแนวราบ และการเลื่อนใช้ราคาประเมินที่ดินใหม่ของกรมธนารักษ์ โดยเฉพาะในพื้นที่น้ำท่วม ทำให้ประชาชนไม่แน่ใจราคาซื้อขายที่แท้จริง
นอกจากนี้ในช่วง 2 เดือนแรกอัตราเงินเฟ้อเร่งตัวสูงขึ้นมาก ราคาสินค้าแพง ทำให้ประชาชนมีกำลังซื้อลดลง รวมทั้งความไม่แน่ใจในภาวะเศรษฐกิจ จึงชะลอการซื้อบ้านไปก่อน ทั้งนี้สินเชื่อที่จะขยายตัวดีคือสินเชื่อพลังงาน
สำหรับสินเชื่อที่จะขยายตัวได้ดี ยังจะเป็นสินเชื่อในกลุ่มพลังงาน กลุ่มเอสเอ็มอี ส่วนสินเชื่อเพื่อการส่งออกยังจะต้องดูภาวะเศรษฐกิจโลกอย่างใกล้ชิด
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ธนาคารพาณิชย์มีแนวโน้มเพิ่มสัดส่วนเงินดำรงกองทุนแทบจะทุกแห่งเพื่อสนับสนุนการปล่อยสินเชื่อที่คาดว่าจะเร่งตัวมากขึ้นจากปีก่อน น่าจะเติบโต 15%